Mai tare ca Secureanu: managerul Monica Boer și-a făcut teren de minifotbal cu nocturnă în curtea vilei! Primăria știa ce se întâmplă la ”Obregia”, dovadă că o firmă prinsă a dat înapoi jumătate din banii primiți! Câteva întâmplări mărunte, care reconstituie cum se cheltuiesc banii la cel mai mare spital de psihiatrie din România

vineri, 24 martie 2017, 9:27

Apropo de vechi cunoștințe ale publicului: Florin Secureanu e în a patra lună de arest preventiv.

Până acum, judecătorii au decis de trei ori că cererea DNA de prelungire a arestului este justificată.

Pe 8 aprilie, magistrații vor lua o nouă hotărâre în privința cercetării fostului manager de la Spitalul ”Malaxa”.

De Mirela Neag, Răzvan Luțac și Cătălin Tolontan

În ianuarie 2017, Corpul de Control al Gabrielei Firea ajunge la Spitalul de Psihiatrie ”Alexandru Obregia”.

Inspectorii descoperă mai multe lucruri.

Care nu schimbă însă nimic, de vreme ce trec două luni și abia pe 22 martie, după apariția în ziar a unor documente interne și facturi, Primăria comunică faptul că nu-i va reînnoi contractul managerului Monica Boer.

Ce au găsit oamenii primarului Capitalei în spital?

”Achiziții supraevaluate! Ceva suficient de grav încât să o suspende pe loc pe Boer. Dar au protejat-o”, povestește un angajat al spitalului.

”De fapt, dacă nu ar fi scris presa, ea ar fi continuat să rămână manager”, spune același om.

”Șeful de la ASSMB a văzut totul cu ochii lui, nu e nicio problemă, totul a fost înțeles”, confirmă Monica Boer, relaxată, într-un dialog purtat cu Gazeta pe 21 martie, cu o zi înainte de apariția articolului.

După 8 ani de domnie netulburată, are toate motivele să fie liniștită.

Prinși, stornează imediat peste jumătate din sumă!

Pe 12 mai 2016, ”Obregia” cumpără de la firma Freemac o marmită 300 de litri cu gaz.

Prețul: 90.000 de lei.

În bucătărie, Monica Boer e mai tare decât Florin Secureanu, care cumpărase o marmită pentru ”Malaxa” cu 45.000 de lei.

”Freemac e o firmă de casă, care a semnat multe contracte supraevaluate”, povestesc oamenii din spital inspectorilor.

Angajații Primăriei pun câteva întrebări la serviciul de achiziții din fostul Spital 9.

Și, pentru ca totul să se stingă, Freemac renunță la 50.706 lei!

Pe 30 ianuarie 2017, Freemac stornează mai mult de jumătate din prețul marmitei.

În aceeași zi, firma restituie suma prin trezorerie.

De data asta, se grăbesc în sens invers decât în cazul achizițiilor.

”S-a mai scris că e scump litrul de borș și, de fapt, era concentrat de borș”

Ce spune Monica Boer despre controlul inspectorilor de la Primărie.

-Știți că au fost găsite achiziții supraevaluate la spitalul pe care-l conduceți?

-Nu e o supraevaluare, a fost o eroare de procedură.

-O eroare de procedură din care a rezultat mai mult decât dublarea prețului?

-După cum știți, procedura are un rol în stabilirea prețului. Dar totul s-a rezolvat și oamenii din primărie au înțeles.

-Există însă multe cazuri de acest gen, nu doar marmita. Pare derizoriu, dar până și ouăle sau uleiul se cumpără la preț dublu în spitalul dumneavoastră.

-Nici vorbă! Haideți să vă dau un exemplu, apropo de exagerări.

-Ce exagerări, nu vă supărați? Astea-s prețurile, facem publice facturile.

-Stați să vă dau un exemplu! Acum câțiva ani s-a mai scris într-un ziar că nu știu cât costă litrul de borș la noi, la ”Obregia”. Și, de fapt, era un concentrat de borș din care se făceau mai mulți litri. Am dat un drept la replică, dar evident că nimeni nu l-a mai publicat.

-Nu vă supărați, dar în cazul ăsta nici uleiul, nici ouăle proaspete și nici marmita nu vin sub formă de concentrat!

-Eu v-am dat doar un exemplu ca să vedeți că de multe ori ceea ce scrie în ziare nu e adevărat.

Prima întâmplare se termină aici.

În ianuarie 2017 află Primăria ce se întâmplă la ”Obregia”?

Documentele spun că nu.

Atelierul de mobilă ”pe sub mână”

Al doilea episod.

În iunie 2015, Curtea de Conturi găsește, în clădirea C48, angajați ai unei firme externe care construiesc mobilă în interiorul spitalului.

Nu mobila spitalului, o altă mobilă.

”În atelierul de tâmplărie al spitalului, în momentul controlului inopinat se confecționau: un cadru canapea, 4 cadre fotolii, 4 tocuri de ușă, 20 de bucăți de cherestea brută, precum și foi de pal”.

Pentru niciunul dintre ele nu există documente.

Rapoartele Curții de Conturi, și nu doar despre mobilă, ci și despre contractele imense și redundante descrise ieri de ziar ajung la Primărie.

Primăria știa cu multă vreme înainte.

Revenind la excentricități, atelierul clandestin de mobilă nu e singura inovație adusă de management în Spitalul Clinic de Psihiatrie.

Service auto și cofetărie, operate de aceeași firmă

Tot în curtea de la ”Alexandru Obregia” duduie treaba la un service auto, nu al spitalului.

Un service privat unde zi de zi se face coadă cu mașini particulare la reparat.

Atelierul este al firmei Solemi Acord SRL, aceeași care deține și cofetărie în spital.

Patron este Nicu Tacu.

Precum mulți dintre comersanții care au contracte cu spitalele publice din România, Nicu Tacu este ”la volan și nu pot vorbi” când e sunat de Gazeta Sporturilor.

Pentru ca interdisciplinaritatea să fie totală, Tacu este, susțin angajații de la ”Obregia”, nu doar patron de service și de cofetărie, ci și omul din spatele firmei prin care ouăle sunt aduse la preț dublu în spital.

Terenul cu nocturnă

Potrivit mai multor mărturii din spital, ”firme care au contracte cu spitalul prestează diverse lucruri pentru manager”.

”Îi fac mobila vilei din Cernica, îi toaletează copacii de lângă terenul de fotbal”, susțin oamenii din ”Obregia”.

Monica Boer locuiește într-o casă aflată între Cernica și Pantelimon, aproape de lac și pădure, unde i-a făcut iubitului ei Ștefan Bogdan un teren de minifotbal cu nocturnă.

Scriem iubit, pentru că „nu sunt căsătorită”, după cum a precizat Boer ziarului acum câteva zile.

Ștefan Bogdan a fost director la Casa de Sănătate.

Ștefan și Monica au fost, pe rând, manageri la Spitalul „Sfântul Pantelimon” din București.

100.000 euro a câștigat cumulat, în ultimii trei ani, Monica Boer

Peisajul spitalelor Primăriei Capitalei arată o clasă de manageri studioși și extrem de gentili cu partenerii lor.

Studioși pentru că atât Secureanu, cât și Boer predau medicină la Universitatea ”Titu Maiorescu”.

Grijulii pentru că Florin Secureanu o plimbă pe ”Vrăbi” ca să ridice trofeele cumpărate pe banii spitalului.

Monica Boer îi construiește lui Ștefan Bogdan un loc unde să poată juca fotbal cu prietenii.

Ca și în cazul lui Florin Secureanu, între veniturile explicite ale managerului de la ”Obregia”, aproximativ 30.000 de euro pe an, și stilul de viață, inclusiv casa unde stă, există o discrepanță interesant de explicat.

Căutată insistent de ziar, managerul Monica Boer n-a mai răspuns ieri ca să discute despre declarația sa de avere.

Citește și:

Curtea de Conturi a găsit la ”Obregia” aceleași lucrări plătite cu 5 milioane de lei unei firme și cu 2 milioane altei firme!

Managerul Spitalului de Psihiatrie din București către angajați: ”Îmi vine să vă dau foc!”. Achiziții la prețuri triple printr-o firmă de casă! UPDATE: Primăria renunță la manager!